CELEX: 32013D0678
Language: hu
Date: 2013-11-15 00:00:00
Title: 2013/678/EU: A Tanács végrehajtási határozata ( 2013. november 15. ) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazása folytatására történő felhatalmazásáról

27.11.2013   
            
            
               HU
            
            
               Az Európai Unió Hivatalos Lapja
            
            
               L 316/35
            
         A TANÁCS VÉGREHAJTÁSI HATÁROZATA
   (2013. november 15.)
   az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazása folytatására történő felhatalmazásáról
   (2013/678/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Olaszország a Bizottság Főtitkársága által 2013. április 8-án iktatott levelében felhatalmazást kért a 2006/112/EK irányelv 285. cikkétől eltérő intézkedésre abból a célból, hogy továbbra is mentességet adhasson a hozzáadottérték-adó (héa) alól bizonyos éves árbevételt el nem érő adóalanyoknak, és hogy ezt a felső határt 30 000 EUR-ról 65 000 EUR-ra emelje. Ezen intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
         
               (2)
            
            
               A Bizottság 2013. június 10-én kelt levelében tájékoztatta a többi tagállamot Olaszország kérelméről. A Bizottság 2013. június 14-én kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               A 2006/112/EK irányelv XII. címe alapján a tagállamok már alkalmazhatnak különös szabályozást a kisvállalkozások tekintetében. Az Olaszország esetében alkalmazott, meghosszabbított hatályú intézkedés annyiban tér el az említett irányelv 285. cikkétől, hogy az említett szabályozás szerinti éves árbevételi felső határ meghaladja az 5 000 EUR-ban rögzített felső határt.
            
         
               (4)
            
            
               A 2008/737/EK tanácsi határozattal (2) Olaszország felhatalmazást kapott arra, hogy 2010. december 31-ig mentességet biztosítson – eltérő intézkedésként – azon adóalanyoknak, amelyek éves árbevétele nem haladja meg a 30 000 EUR-t. Ezt követően a 2010/688/EU tanácsi végrehajtási határozat (3)2013. december 31-ig meghosszabbította ezen eltérés alkalmazását. Mivel ez a felső határ azt eredményezte, hogy csökkentek a kisvállalkozások héakötelezettségei, Olaszországot fel kell hatalmazni az intézkedés további korlátozott ideig történő alkalmazására, valamint a felső határ 65 000 EUR-ra emelésére. Továbbra is lehetővé kell tenni, hogy az adóalanyok a rendes héaelőírásokat válasszák.
            
         
               (5)
            
            
               Annak érdekében, hogy az intézkedés több kis- és középvállalkozás (kkv) számára váljon elérhetővé, és ezáltal megfeleljen a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény célkitűzéseinek, Olaszországot fel kell hatalmazni az éves árbevétel azon felső határának 30 000 EUR-ról 65 000 EUR-ra történő emelését, amely alatt bizonyos adóalanyok mentességet kaphatnak a héa alól.
            
         
               (6)
            
            
               A Bizottság 2004. október 29-én elfogadta a hozzáadottértékadó-kötelezettségek egyszerűsítése végett a 77/388/EGK hatodik tanácsi irányelv (4) módosításáról szóló tanácsi irányelvre irányuló javaslatot, amely annak lehetővé tételét célzó rendelkezéseket tartalmaz, hogy a tagállamok a héamentesség feltételeként megállapított éves árbevételi felső határt legfeljebb 100 000 EUR összegben vagy ennek az összegnek a nemzeti valutában kifejezett ellenértékében állapítsák meg, és ezt az összeget évente kiigazítsák. Az Olaszország által benyújtott meghosszabbítási kérelem megfelel az említett javaslatnak, amelyről a Tanács még nem jutott megegyezésre.
            
         
               (7)
            
            
               Az Olaszország által nyújtott információkból kiderül, hogy az eltérő intézkedésnek csupán elhanyagolható hatása van a végső fogyasztói szinten beszedett adóbevétel teljes összegére és nincs kedvezőtlen hatása az Unió héabevételekből származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 285. cikkétől eltérve Olaszország felhatalmazást kap arra, hogy mentesítse a héa alól a legfeljebb 65 000 EUR éves árbevétellel rendelkező adóalanyokat.
   Olaszország a mentesség reálértékének megőrzése érdekében felemelheti az említett küszöbértéket.
   2. cikk
   Ez a határozat az erről szóló értesítés napján lép hatályba.
   E határozatot 2014. január 1-jétől az adóalanyok számára biztosított héamentesség feltételeként megállapított éves árbevételi felső határt módosító irányelv hatálybalépéséig, vagy 2016. december 31-ig – ezek közül a korábbi időpontig – kell alkalmazni.
   3. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2013. november 15-én.
      
         
            a Tanács részéről
         
         
            az elnök
         
         R. ŠADŽIUS
      
   
   
      (1)  HL L 347., 2006.12.11., 1. o.
   
      (2)  A Tanács 2008. szeptember 15-i 2008/737/EK határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés alkalmazására történő felhatalmazásáról (HL L 249., 2008.9.18., 13. o.).
   
      (3)  A Tanács 2010. október 15-i 2010/688/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról (HL L 294., 2010.11.12., 12. o.).
   
      (4)  A Tanács 1977. május 17-i 77/388/EGK hatodik irányelve a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).